ai4bharat/Pralekha huggingface dataset:
PIB Headquarters
நஷ்டத்தில் இயங்கிய ஐஓபி வங்கிக் கிளைகளின் எண்ணிக்கை கணிசமாகக் குறைப்பு: வங்கி தகவல்
சென்னை, ஏப்ரல் 24, 2019
இந்தியன் ஓவர்சீஸ் வங்கி தொடர்ந்து ஒவ்வொரு காலாண்டிலும் லாபம் ஈட்டி வருகிறது. இதற்கு முக்கிய காரணம் நஷ்டத்தில் இயங்கிவரும் கிளைகளின் எண்ணிக்கை கணிசமாகக் குறைந்துள்ளதுதான். ஒவ்வொரு வங்கியின் லாபமும் அதன் கிளைகளின் செயல்திறனைச் சாந்துள்ளது. இதன் அடிப்படையில் மேற்கொள்ளப்பட்ட பல்வேறு நிர்வாக நடவடிக்கைகளின் மூலம் நஷ்டத்தில் இயங்கும் கிளைகளின் எண்ணிக்கையானது, மார்ச் 2015-ல் 742-ஆக இருந்தது. மார்ச் 2016-ல் 718-ஆகக் குறைந்தது. இது மேலும் மார்ச் 2017-ல் 536-ஆகவும், 2018-ல் 371-ஆகவும் குறைந்துள்ளது. மார்ச் 2019-ல் இதன் எண்ணிக்கை 157-ஆக உள்ளது. தற்போது இநத் வங்கியின் பெரும்பாலான கிளைகள் தற்சார்புடன் இயங்குகின்றன.
இந்தியன் ஓவர்சீஸ் வங்கியின் மொத்த கிளைகளில் 22 சதவீத கிளைகள் 2015-ல் நஷ்டத்தில் இயங்கி வந்தன. மார்ச் 2019-ல் இது ஐந்து சதவீதத்திற்கும் கீழ் குறைந்தது குறிப்பிடத்தக்கது. வாடிக்கையாளர் சேவையை பாதிக்காத வகையில் வங்கிக் கிளைகளை இணைப்பது / மூடுவது, குறைந்த வாடகை, மின்சாரம், தேவையான இடத்தை மட்டுமே பயன்படுத்துதல், பணியாளர்களை தேவைக்கேற்ப பணியில் அமர்த்துவது போன்ற நிர்வாக நடவடிக்கைகளின் மூலம் இந்த எண்ணிக்கையை அடைய முடிந்தது.
மேலும், நஷ்டத்தில் இயங்கும் வங்கிகளை லாபக் கிளைகளாக மாற்றுவதற்கான ஆய்வுகள் மேற்கொள்ளப்பட்டு, பணியாளர்கள் மேலாண்மை, தேவையற்ற செலவினக் கட்டுப்பாடு, கடன் மீட்பு நடவடிக்கைகளில் அதிக கவனம் போன்ற நடவடிக்கைகளும் மேற்கொள்ளப்படவுள்ளன. வாராக் கடனால், நஷ்டத்தை சந்தித்து வரும் கிளைகள், குறு, சிறு, நடுத்தர தொழில்கள் மற்றும் சில்லரை வியாபாரத்திற்கு தவணை முறையில் கடனுதவி அளிப்பதை அதிகரிப்பதுடன், வாராக் கடன் மீட்பு நடவடிக்கைகளிலும் கவனம் செலுத்துமாறு கேட்டுக் கொள்ளப்பட்டுள்ளன.
இது குறித்து இந்தியன் ஓவர்சீஸ் வங்கியின் நிர்வாக இயக்குனர் திரு ஏ கே ஸ்ரீவத்சவா கூறுகையில், “அடிமட்ட நிலையிலிருந்து லாபத்தை எட்டுவதே வங்கியின் குறிக்கோளாகும். நஷ்டத்தில் இயங்கிவரும் கிளைகளின் எண்ணிக்கை குறைந்துள்ளதே, வங்கியின் இந்த முயற்சிக்கான சான்றாகும் என்று தெரிவித்தார்.
இந்தத் தகவலை இந்தியன் ஓவர்சீஸ் வங்கி வெளியிட்டுள்ள செய்திக்குறிப்பு தெரிவித்துள்ளது.
மனித வள மேம்பாட்டு அமைச்சகம்
எம்.எஸ்.சுப்புலட்சுமி உட்பட புகழ் பெற்ற 10 பெண்மணிகளின் பெயர்களில் பல்கலைக்கழக இருக்கைகள் அமைப்பு
புகழ் பெற்ற கர்நாடக இசைக் கலைஞர் திருமதி. எம்.எஸ்.சுப்புலட்சுமி உட்பட பல்வேறு துறைகளில் சிறப்பாக பணியாற்றி புகழ்பெற்ற 10 பெண்மணிகளின் பெயர்களில் பல்கலைக்கழக இருக்கைகள் அமைக்கப்பட்டுள்ளன. பல்கலைக்கழக மானியக் குழுவின் உதவியுடன் மகளிர் மற்றும் குழந்தைகள் மேம்பாட்டு அமைச்சகம், பெண்கள் ஆராய்ச்சிகளை மேற்கொள்வதை ஊக்குவிக்கும் நோக்கத்துடன் இந்த இருக்கைகளை அமைத்துள்ளது. இந்த முன்முயற்சி “சிறந்த பெண் நிர்வாகிகள், கலைஞர்கள், விஞ்ஞானிகள், சமூக சேவகர்கள் பெயர்களில் பல்கலைகழகங்களில் இருக்கைகளை அமைத்தல்” என்றழைக்கப்படும்.
பல்வேறு துறைகளில் சாதனை படைத்த பெண்களைப் போற்றும் வகையில் அமைக்கப்படும் இந்த இருக்கைகள், இளம் பெண்கள் தங்களது உயர்கல்வியைத் தொடர ஊக்குவிப்பாக அமையும். இந்த இருக்கைகளை அமைப்பதற்கு ஆண்டுக்கு ஒரு இருக்கைக்கு ரூ.50 லட்சம் செலவாகும்.
மக்களவையில் மத்திய மனிதவள மேம்பாட்டுத்துறை அமைச்சர் திரு ரமேஷ் பொக்கிரியால் நிஷாங்க் இத்தகவலை எழுத்து மூலமான பதிலில் தெரிவித்தார்.
----
(Visitor Counter : 76
சுகாதாரம் மற்றும் குடும்ப நலத்துறை அமைச்சகம்
கொவிட் அண்மைச் செய்திகள்
நாடு தழுவிய தடுப்பூசி இயக்கத்தின் கீழ் இதுவரை மொத்தம் 220.66 கோடி தடுப்பூசி டோஸ்கள் வழங்கப்பட்டுள்ளன. இதில் 95.21 கோடி இரண்டாம் தவணை தடுப்பூசி டோஸ்களும், 22.87 கோடி முன்னெச்சரிக்கை டோஸ்களும் அடங்கும்.
கடந்த 24 மணி நேரத்தில் 1,993 டோஸ் தடுப்பூசிகள் அளிக்கப்பட்டுள்ளன.
இந்தியாவில் தற்போது 25,587 பேர் கொவிட் தொற்றால் பாதிக்கப்பட்டுள்ளனர். இது 0.06 சதவீதமாகும்.
தொற்றிலிருந்து மீண்டவர்களின் விகிதம் 98.75 சதவீதம்.
கடந்த 24 மணி நேரத்தில் 2,826 பேர் பாதிப்பிலிருந்து மீண்டுள்ளனர். இதுவரை குணமடைந்தவர்களின் எண்ணிக்கை மொத்தம் 4,41,82,538 பேர்.
கடந்த 24 மணி நேரத்தில் 5,335 பேருக்கு புதிதாக தொற்று பாதிப்பு உறுதி செய்யப்பட்டுள்ளது.
தினசரி பாதிப்பு விகிதம் 3.32% வாராந்திர பாதிப்பு விகிதம் 2.89%
இதுவரை மொத்தம் 92.23 கோடி சோதனைகள் நடத்தப்பட்டுள்ளன. கடந்த 24 மணி நேரத்தில் 1,60,742 சோதனைகள் நடத்தப்பட்டுள்ளன.
குறு சிறு மற்றும் நடுத்தர தொழில் துறை அமைச்சகம்
காந்தி ஜெயந்தி நாளில் குஜராத்தில் காதி விற்பனை அமோகம்
பிரதமரின் வேண்டுகோளையடுத்து, காந்தி ஜெயந்தி நாளில், காந்தி பிறந்த மண்ணான குஜராத்தில் காதி விற்பனை அமோகமாக நடந்துள்ளது.
இந்தாண்டு அக்டோபர் 2ம் தேதி, குஜராத்தில் உள்ள 311 காதி விற்பனை நிலையங்களில் ரூ.3.25 கோடி அளவுக்கு பொருட்கள் விற்பனையாகியுள்ளது. குஜராத்தில் இந்தாண்டு காதி விற்பனை ரூ.33.12 லட்சம் அதிகரித்துள்ளது. இங்கு கடந்தாண்டு விற்பனையுடன் ஒப்பிடுகையில் 11.32 சதவீதம் அதிகம். கடந்தாண்டு காந்தி ஜெயந்தியில் குஜராத்தில் காதி விற்பனை ரூ.2.92 கோடி அளவுக்கு நடந்தது.
விடுதலையின் அம்ரித் மகோத்ஸவத்தின் ஒரு பகுதியாக, காதி விற்பனைக்கு ஊக்கம் அளிக்க, காதி கிராம தொழில் ஆணையம், அகமதாபாத், வதோதரா, சூரத் மற்றும் ராஜ்கோட் ரயில் நிலையங்களில் கண்காட்சி அரங்குகளை அமைத்தது. இங்கு ரூ.5.14 லட்சத்துக்கு பொருட்கள் விற்பனையானது. இது தவிர சபர்மதி ஆற்றங்கரை, அகமதாபாத்தில் உள்ள இஸ்ரோ மையம், ஜிஎஸ்டி தலைமையகம் ஆகியவற்றில் சிறப்பு காதி அரங்குகள் அமைக்கப்பட்டன. இங்கு முறையே ரூ. 3.94 லட்சம், ரூ. 6.42 லட்சம் மற்றும் ரூ. 2.25 லட்சத்துக்கு பொருட்கள் விற்பனையாகின.
சவால்களுக்கு மத்தியிலும், அதிகளவிலான வாடிக்கையாளர்களை கவர, தரமான புதிய பொருட்களை அதிகளவில் காதி கிராம தொழில் ஆணையம் சேர்த்து வருவதாக அதன் தலைவர் திரு வினய் குமார் சக்சேனா தெரிவித்தார்.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1763827
புவி அறிவியல் அமைச்சகம்
மேற்கு கடலோர பகுதியில், ஜூலை 9-ம் தேதி முதல் மழை அதிகரிக்க வாய்ப்பு
அரபிக் கடல் பகுதியில் தென்மேற்கு பருவ காற்று வலுவடைவதன் காரணமாக, மேற்கு கடலோர பகுதியில் ஜூலை 9-ம் தேதி முதல், மழை அதிகரிக்க வாய்ப்புள்ளது. கொங்கன் மற்றும் கோவா, கர்நாடகா, கேரளா மற்றும் மாஹே கடலோர பகுதிகளில் ஜூலை 9ம் தேதி முதல் பரவலாக மழையும், ஒரு சில இடங்களில் கனமழை முதல் தீவிர கனமழையும் பெய்ய வாய்ப்புள்ளது.
அதேநேரத்தில் தென்மேற்கு பருவமழை மீண்டும் ஏற்படுவதால், வடகிழக்கு பகுதியான அருணாச்சலப் பிரதேசம், அசாம், மேகாலயா மற்றும் நாகாலாந்து, மணிப்பூர், மிசோரம் மற்றும் திரிபுரா ஆகிய இடங்களில் ஜூலை 9ம் தேதி முதல் மழையின் தீவிரம் குறைய வாய்ப்புள்ளது.
வங்காள விரிகுடாவில் இருந்து கிழக்கு திசையில் இருந்து வீசும் ஈரப்பதத்துடன் கூடிய காற்று, ஜூலை 8-ம் தேதியிலிருந்து கிழக்கு இந்தியாவுக்கு படிப்படியாக முன்னேற வாய்ப்புள்ளது. இது ஜூலை 10-ம் தேதிக்குள் பஞ்சாப் மற்றும் வடக்கு ஹரியானாவுக்கு பரவ வாய்ப்புள்ளது.
தென்மேற்கு பருவ காற்று மேற்கு உத்தரப் பிரதேசம், பஞ்சாப்பின் சில பகுதிகள், ஹரியானா, ராஜஸ்தான் மற்றும் தில்லிக்கு ஜூலை 10-ம் தேதிக்கு முன்னேற வாய்ப்புள்ளது.
இதன் காரணமாக மத்திய இந்தியா பகுதியில் மத்தியப் பிரதேசம், விதர்பா, சத்தீஸ்கர் ஆகிய பகுதிகளில் ஒரு சில இடங்களில் ஜூலை 8-ம் தேதி தீவிர கன மழை பெய்ய வாய்ப்புள்ளது.
வடமேற்கு இந்தியாவில் ஜூலை 9-ம் தேதி முதல் பரவலாக மழை பெய்யும், ஒரு சில இடங்களில் கனமழை பெய்யும். உத்தராகண்ட்டில் 8ம் தேதி முதல் மழை பெய்ய வாய்ப்புள்ளது. ஹிமாச்சல் பிரதேசம், மற்றும் உத்தரப் பிரதேசத்தில் ஜூலை 9ம் தேதியில் இருந்தும், கிழக்கு ராஜஸ்தானில் ஜூலை 10-ம் தேதியில் இருந்தும் மழை பெய்ய வாய்ப்புள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1733110
ஊரக வளர்ச்சி அமைச்சகம்
பிரதமரின் கிராம சாலைகள் திட்டத்தின் கீழ் சாலைகள் அமைக்க நிதி
பிரதமரின் கிராம சாலைகள் திட்டத்தை  செயல்படுத்துவதற்காக மாநிலங்களுக்கு நிதி ஒதுக்கீடு / விடுவிப்பு என்பது மாநிலத்திலிருந்து பெறப்பட்ட முன்மொழிவின் அடிப்படையில் செய்யப்படுகிறது. கைவசம் உள்ள பணிகள், மாநிலத்தின் செயலாக்க திறன் மற்றும் அதனுடன் செலவிடப்படாத நிதி ஆகியவற்றையும் இது பொறுத்தது. பிரதம மந்திரி கிராம சாலைகள் திட்டத்தின் கீழ் செயல்படுத்தப்படும் திட்டங்களைச் செயல்படுத்துவதற்கான நிதி, அமைச்சகத்தால் மாநிலம் முழுமைக்கும் விடுவிக்கப்படுகிறது. மாவட்ட அளவில் உள்ள திட்ட செயலாக்க அலகுகளுக்கு  செய்ய வேண்டிய செலவினங்களைப் பொறுத்து அந்தந்த மாநிலங்களால் மேலும் நிதி விடுவிக்கப்படுகிறது.
20.07.2023 நிலவரப்படி, மஹாராஷ்டிரா மாநிலத்தில் பிரதம மந்திரி கிராம சாலைகள் திட்டத்தை செயல்படுத்துவதற்காக செலவிடப்படாமல் ரூ.747.68 கோடி நிலுவையில் உள்ளது. ஒரு மாநிலத்தின் ஒரு குறிப்பிட்ட மாவட்டத்திற்கு வழங்கப்படும் நிதியின் விவரங்கள் மத்திய அரசால் பராமரிக்கப்படுவதில்லை. பி.எம்.ஜி.எஸ்.ஒய் திட்டத்தின் கீழ் கிராம பஞ்சாயத்திற்கு நிதி ஒதுக்கப்படவில்லை.
மாநில அரசிடமிருந்து பெறப்பட்ட தகவல்களின்படி, கொன்ஷி - தபில் சாலை பி.எம்.ஜி.எஸ்.ஒய் திட்டத்தின் கீழ் அனுமதிக்கப்படவில்லை.
இத்தகவலை மத்திய ஊரக வளர்ச்சித் துறை இணையமைச்சர் சாத்வி நிரஞ்சன் ஜோதி மக்களவையில் எழுத்துப்பூர்வமாக அளித்த பதிலில் தெரிவித்துள்ளார்.
சாலைப் போக்குவரத்து மற்றும் நெடுஞ்சாலைத்துறை அமைச்சகம்
மகாத்மா காந்தியின் 150-வது பிறந்த ஆண்டினை நினைவுகூரும் கார் பயணம்
மகாத்மா காந்தியின் 150-வது பிறந்த ஆண்டினை நினைவுகூரும் கார் பயணத்திற்கு மத்திய சாலைப் போக்குவரத்து மற்றும் நெடுஞ்சாலைகள் அமைச்சகம் ஏற்பாடு செய்துள்ளது. இந்தியாவிலும், பங்களாதேஷ், மியான்மர் ஆகிய நாடுகளிலும் வரலாற்றுப்பூர்வமாக காந்திஜி-யுடன் தொடர்புடைய இடங்களின் வழியாக இந்தப் பயணம் நடைபெறும். காந்திஜியின் வாழ்க்கையில் முக்கியத்துவம் பெற்ற இடங்களை இந்தப் பயணம் இணைப்பதோடு, சாலைப் பாதுகாப்பு விஷயங்கள் குறித்தும் விழிப்புணர்வு ஏற்படுத்தப்படும். இது, இந்தியாவிலும் உலகம் முழுவதிலும் மகாத்மா காந்தியின் 150-வது பிறந்த ஆண்டினை நினைவுகூரும் விதமாக, சென்ற ஆண்டு அக்டோபர் 2-ஆம் தேதி மத்திய அரசால் தொடங்கப்பட்ட ஒராண்டு கொண்டாட்டங்களின் ஒரு பகுதியாகும்.
தேசிய சாலைப் பாதுகாப்பு வாரம் தொடங்குகின்ற பிப்ரவரி மாதம், நான்காம் தேதியன்று தில்லி ராஜ்காட்டிலிருந்து கார் பயணமும் தொடங்கும். இந்தப் பயணம் பிப்ரவரி 24-அன்று மியான்மரில் உள்ள யாங்கோனில் நிறைவடையும். இந்தப் பயணம் யாங்கோனை அடையும்போது, சுமார் 7,250 கிலோமீட்டர் தூரம் சென்றிருக்கும்.
பயண வழித்தடம் முழுவதும் மகாத்மா காந்தியின் மகத்தான சிந்தனைகளைப் பரப்புவது இந்த நிகழ்வின் நோக்கமாகும். இந்த மகத்தான புதல்வரை இந்தியாவிலும், பங்களாதேஷிலும், மியான்மரிலும் நினைகூருவது “அமைதிக்கான பயணமாக” இருக்கும். சாலைகளில் பாதுகாப்பான பயணத்தை வலியுறுத்துவதாகவும் இது அமையும்.
மேலும் விவரங்களுக்கு www.pib.nic.in என்ற இணையதளத்தைப் பார்க்கவும்.
நுகர்வோர் நலன், உணவு மற்றும் பொது விநியோகம் அமைச்சகம்
பிரதமரின் கரிப் கல்யாண் அன்ன யோஜனாவின் 4வது கட்டம்: 56.53 சதவீத உணவு தானியங்கள் விநியோகிக்கப்பட்டுள்ளன
பிரதமரின் கரிப் கல்யான் அன்ன யோஜனாவின் 4வது கட்டத்தில், அந்தமான் மற்றும் நிக்கோபார் யூனியன் பிரதேசம், நாட்டிலேயே அதிக சதவீத உணவு தானியங்களை எடுத்துச் சென்றுள்ளது.
பிரதமரின் கரீப் கல்யான் அன்ன யோஜனாவின் 4வது கட்ட ஒதுக்கீட்டில்  93 சதவீத உணவு தானியங்களை அந்தமான மற்றும் நிக்கோபார் தீவுகள் யூனியன் பிரதேசம் எடுத்துச் சென்றுள்ளது. இதற்கு அடுத்தபடியாக ஒடிசா 92 சதவீதம், திரிபுரா மற்றும் மேகாலயா 73 சதவீதம், தெலங்கானா, மிசோரம் மற்றும் அருணாச்சலப் பிரதேசம் 71 சதவீதம் உணவு தானியங்களை எடுத்துச் சென்றுள்ளன.
4வது கட்டத்தில் நாடு முழுவதும் மொத்தம் 56.53 சதவீத உணவு தானியங்கள் எடுத்துச் செல்லப்பட்டுள்ளன. 3வது கட்டத்தில் 98.41 சதவீத உணவு தானியங்கள் எடுத்துச் செல்லப்பட்டுள்ளன.
பிரதமரின் கரிப் கல்யாண் அன்ன யோஜனாவின் 4 கட்டங்களிலும் மொத்தமாக 600 லட்சம் மெட்ரிக் டன் உணவு தானியங்களை மத்திய அரசு ஒதுக்கீடு செய்துள்ளது.
பிரதமரின் கரிப் கல்யாண் அன்ன யோஜானா திட்டத்தின் கீழ் ஒதுக்கீடு மற்றும் எடுத்துச் செல்லப்பட்ட உணவு தானியங்களின் விவரங்களை கீழ்கண்ட இணைப்பில் காணலாம். https://pib.gov.in/ PressReleasePage. aspx?PRID=1756998
-----
(Visitor Counter : 209
பிரதமர் அலுவலகம்
தமிழ்நாடு முதலமைச்சராக பதவியேற்றுள்ள திரு.மு.க.ஸ்டாலினுக்கு பிரதமர் வாழ்த்து
பிரதமர் திரு.நரேந்திர மோடி, தமிழக முதலமைச்சராக இன்று பதவியேற்றுள்ள திரு.மு.க.ஸ்டாலினுக்கு வாழ்த்து தெரிவித்துள்ளார்.
பிரதமர் சுட்டுரை வாயிலாக வெளியிட்டுள்ள செய்தியில், “தமிழ்நாடு முதலமைச்சராக பதவியேற்றுள்ள திரு.மு.க.ஸ்டாலின் அவர்களுக்கு வாழ்த்துகள்” என்று கூறியுள்ளார்.
வணிகம் மற்றும் தொழில்துறை அமைச்சகம்
வேலைவாய்ப்புகளை உருவாக்குவதில் குறு,சிறு, நடுத்தர தொழில் துறை முக்கியப் பங்கு வகிக்கும்-சுரேஷ் பிரபு
முதலாவது சர்வதேச சிறு மற்றும் நடுத்தரத் தொழில் மாநாடு 2018- புதுதில்லியில் நடைபெற்றது. இந்த நிகழ்ச்சியில் பேசிய மத்திய வர்த்தகம் & தொழில் துறை மற்றும் விமானப் போக்குவரத்துத் துறை அமைச்சர் திரு. சுரேஷ் பிரபு, 30-க்கும் மேற்பட்ட நாடுகள் பங்கேற்ற சர்வதேச சிறு, நடுத்தரத் தொழில் மாநாட்டை இந்தியாவில் முதன்முறையாக பொறுப்பேற்று நடத்தியதற்காக, மத்திய அமைச்சர் திரு.கிரிராஜ் சிங்கைப் பாராட்டினார். உலகளாவிய வளர்ச்சியை ஏற்படுத்துவதற்கான வழிமுறைகள் பற்றி உலக நாடுகள் விவாதித்துவரும் வேளையில், ஒரு நாட்டிற்குள்ளேயே பணக்காரர்களுக்கும், ஏழைகளுக்கும் இடையிலான இடைவெளி அதிகரிப்பது மற்றும் ஏழை நாடுகள், பருவநிலை மாற்றம், வேலையின்மை அதிகரிப்பு போன்ற சவால்களை எதிர்கொள்ள வேண்டியிருப்பதாகவும் அவர் குறிப்பிட்டார். இது போன்ற பிரச்சனைகளைத் தீர்ப்பதில் குறு, சிறு மற்றும் நடுத்தரத் தொழில் நிறுவனங்கள் முக்கிய பங்கு வகிக்க வேண்டுமெனவும் அமைச்சர் வலியுறுத்தினார்.
உள்ளார்ந்த வளர்ச்சிக்கான முகவர்களாகத் திகழும் குறு, சிறு மற்றும் நடுத்தரத் தொழில் நிறுவனங்கள், பணக்காரர்கள் மற்றும் ஏழைகள் இடையிலான இடைவெளியைக் குறைக்கும் என்றும் அவர் கூறினார். குறு, சிறு மற்றும் நடுத்தரத் தொழில் நிறுவனங்கள், பசுமை வாயு வெளியேற்றத்தைக் கட்டுப்படுத்த உதவும் என்றும் அவர் தெரிவித்தார். சந்தைக்கு நெருக்கமான இந்தத் தொழில் நிறுவனங்கள் கார்பன் பயன்பாட்டைக் குறைக்கவும் வழிவகுக்கும். வேலையின்மை அதிகரிப்பதைக் கட்டுப்படுத்திப் புதிய வேலைவாய்ப்புகளை உருவாக்குவதில், குறு, சிறு மற்றும் நடுத்தரத் தொழில் நிறுவனங்கள் முக்கியப் பங்கு வகிக்கும் என்றும் அவர் தெரிவித்தார்.
பெரும் தொழில் நிறுவனங்களுக்கும், குறு, சிறு மற்றும் நடுத்தர தொழில் நிறுவனங்களுக்கும் இடையே பாராட்டத்தக்க அளவிற்கு நட்புறவு உள்ளதாகவும் அமைச்சர் குறிப்பிட்டார். சிறு தொழில் நிறுவனங்கள் நீடிப்பதுதான் பெரும் தொழில் நிறுவனங்களின் வளர்ச்சிக்கு உதவும். பெரும் தொழில் நிறுவனங்களுக்கும், சர்வதேச நிறுவனங்களுக்கும் சர்வதேச மதிப்பு மற்றும் வினியோகத் தொடர் தேவைப்படும் நிலையில், குறு, சிறு மற்றும் நடுத்தரத் தொழில் நிறுவனங்கள் இல்லாமல் அது சாத்தியமாகாது என்றும் அவர் கூறினார். தற்போதைய தருணத்தில், பெரிய மற்றும் சிறிய தொழில் நிறுவனங்கள், சர்வதேசப் பொருளாதார நிலையை உயர்த்தக் கூடும் என்பதால், இவற்றுக்கு இடையேயான இணைப்பை வலுப்படுத்த வேண்டியது அவசியம் என்றும் அமைச்சர் தெரிவித்தார்.
(Visitor Counter : 131
பிரதமர் அலுவலகம்
ஏப்ரல் 1-ஆம் தேதி பிரதமர் போபால் பயணம்
ஒருங்கிணைந்த ராணுவத் தளபதிகளின் உச்சிமாநாடு 2023இல் பிரதமர் பங்கேற்பு
போபால் மற்றும் புதுதில்லி இடையே வந்தே பாரத் விரைவு ரயில் சேவையை பிரதமர் கொடியசைத்துத் தொடங்கிவைக்கவுள்ளார்
பிரதமர் திரு நரேந்திர மோடி, ஏப்ரல் 1, 2023 அன்று போபால் செல்லவிருக்கிறார். காலை 10 மணிக்கு போபாலில் உள்ள குஷபவ் தாக்கரே அரங்கில் நடைபெறவிருக்கும் ஒருங்கிணைந்த ராணுவத் தளபதிகளின் உச்சிமாநாடு 2023 நிகழ்ச்சியில் பிரதமர் கலந்து கொள்வார். அதன் பிறகு மாலை 3:15 மணியளவில் போபாலின் ராணி கமலாபதி ரயில் நிலையத்தில் போபால் முதல் புதுதில்லி வரையிலான வந்தே பாரத் விரைவு ரயில் சேவையை பிரதமர் கொடியசைத்துத் தொடங்கி வைப்பார்.
ஒருங்கிணைந்த ராணுவத் தளபதிகளின் உச்சிமாநாடு 2023:
‘ஆயத்தம், புத்தெழுச்சி, இணக்கம்’ என்ற கருப்பொருளில் மார்ச் 30 முதல் ஏப்ரல் 1-ஆம் தேதி வரை ராணுவ தளபதிகளின் உச்சிமாநாடு மூன்று நாட்கள் நடைபெறும். கூட்டு முயற்சி, ஆயுதப்படைகளில் முப்படைகளின் திறன்களை ஒருங்கிணைப்பது உள்ளிட்ட தேசிய பாதுகாப்பு தொடர்பான பல்வேறு விஷயங்கள் இந்த உச்சிமாநாட்டில் ஆலோசிக்கப்படும். ஆயுதப்படைகளை தயார்படுத்துவது மற்றும் தற்சார்பு இந்தியாவை அடையும் பாதையில் பாதுகாப்புத் துறையின் முன்னேற்றம் குறித்தும் ஆய்வு செய்யப்படும்.
மூன்று ஆயுதப்படைகளின் தளபதிகள், பாதுகாப்பு அமைச்சகத்தின் மூத்த அதிகாரிகள் உள்ளிட்டோர் இந்த நிகழ்ச்சியில் கலந்து கொள்வார்கள். ராணுவம், கடற்படை மற்றும் விமானப்படைகளின் வீரர்கள், மாலுமிகள் மற்றும் விமானிகளுடன் உள்ளடக்கிய மற்றும் இயல்பான கலந்துரையாடல்களும் நடைபெறும்.
வந்தே பாரத் விரைவு ரயில்:
நாட்டில் பயணிகளின் பயண அனுபவத்தை வந்தே பாரத் விரைவு ரயில் சேவை மாற்றி அமைத்துள்ளது. இந்தியாவில் 11-வது வந்தே பாரத் ரயில் சேவை போபாலின் ராணி கமலாபதி ரயில் நிலையம் மற்றும் புதுதில்லி ரயில் நிலையம் இடையே அறிமுகப்படுத்தப்படும். உள்நாட்டிலேயே வடிவமைக்கப்பட்ட வந்தே பாரத் விரைவு ரயிலில் பயணிகளுக்குத் தேவையான நவீன வசதிகள் இடம்பெற்றுள்ளன. இந்த சேவை ரயில் பயணிகளுக்கு விரைவான, வசதியான மற்றும் சுமூகமான பயண அனுபவத்தை வழங்குவதோடு, சுற்றுலா துறையை ஊக்குவித்து, இந்தப் பகுதியில் பொருளாதார வளர்ச்சியையும் மேம்படுத்தும்.
மத்திய அமைச்சரவை
போர்ச்சுகீஸ் குடியரசில் இந்திய குடிமக்களை பணியில் அமர்த்துவதற்கு இந்தியா மற்றும் போர்ச்சுக்கல் இடையேயான ஒப்பந்தத்திற்கு மத்திய அமைச்சரவை ஒப்புதல்
போர்ச்சுகீஸ் குடியரசில் இந்திய குடிமக்களை பணியில் அமர்த்துவதற்கு இந்தியா மற்றும் போர்ச்சுக்கல் அரசுகளுக்கு இடையேயான ஒப்பந்தத்திற்கு பிரதமர் திரு நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது.
விவரங்கள்:
இந்திய பணியாளர்களை அனுப்பவும், ஏற்றுக்கொள்ளவும் இந்தியா மற்றும் போர்ச்சுகல் இடையே ஒத்துழைப்பு மற்றும் கூட்டணிக்கான நிறுவனம் சார்ந்த செயல்முறைக்கு இந்த ஒப்பந்தம் வழிவகுக்கும்.
அமலாக்க உத்தி:
திட்டத்தின் அமலாக்கத்தை கண்காணிப்பதற்காக இந்த ஒப்பந்தத்தின் கீழ் ஓர் கூட்டு குழு அமைக்கப்படும்.
தாக்கம்:
இந்த ஒப்பந்தத்தில் கையெழுத்திடுவதன் மூலம் ஐக்கிய ஐரோப்பிய உறுப்பு நாட்டில் இந்திய புலம்பெயர் தொழிலாளர்கள், குறிப்பாக கொவிட்-19 பெருந்தொற்றினால் இந்தியாவிற்கு திரும்பி உள்ள ஏராளமான இந்திய தொழிலாளர்கள் பணிபுரிவதற்கான புதிய தலமாக போர்ச்சுகல் விளங்கும். திறன் வாய்ந்த இந்திய தொழிலாளர்கள் மற்றும் தொழில்சார் நிபுணர்களுக்கு புதிய வாய்ப்புகள் உருவாகும். இந்த ஒப்பந்தத்தின் இறுதியில், இந்திய தொழிலாளர்களை பணியில் அமர்ந்துவதற்கான முறையான ஏற்பாட்டை போர்ச்சுக்கல்லும் இந்தியாவும் மேற்கொள்ளும்.
பயன்கள்:
போர்ச்சுகல் நாட்டில் பணிபுரியும் மேம்பட்ட வேலை வாய்ப்புகளை இந்திய தொழிலாளர்கள் பெறுவார்கள். இந்த ஒப்பந்தத்தில் முன்மொழியப்பட்டுள்ள அரசுகளுக்கு இடையேயான செயல்முறை, இரு தரப்பின் அதிகபட்ச ஆதரவுடன் பணியாளர்களின் இடமாற்றம் சுமூகமாக மேற்கொள்ளப்படுவதை உறுதிசெய்யும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1753110
-----
(
உணவுப் பதப்படுத்துதல் தொழிற்சாலைகள் அமைச்சகம்
எஃப்பிஐ-ன் முன்னேற்றத்திற்கான ஆக்க முயற்சி
நடப்பு 2021-22 நிதியாண்டு முதல் 2026-27 நிதியாண்டு வரையிலான காலகட்டத்தில், உணவுப் பதப்படுத்தும் தொழிற்சாலைகளில் ரூ.10,900 கோடி செலவில், மத்திய அரசின் உற்பத்தி சார்ந்த ஊக்கத்தொகை திட்டத்தை செயல்படுத்த இலக்கு நிர்ணயிக்கப்பட்டுள்ளது. இந்தத் திட்டத்தின் மூலம் சர்வதேச சந்தைகளில் இந்தியாவின் உணவுப் பொருட்கள் விற்பனையை அதிகரிக்கவும், சர்வதேச உணவு உற்பத்தி நிறுவனங்களை உருவாக்கவும் உதவும் நடவடிக்கைகள் மேற்கொள்ளப்படும்.
கடந்த 2015-16-ம் நிதியாண்டில் 29.67 பில்லியன் டாலராக இருந்த இந்தியாவின் வேளாண் உணவுப் பொருட்கள் ஏற்றுமதி, 2021-22- நிதியாண்டில் 46.11 பில்லியன் டாலராக அதிகரித்துள்ளது. இதேப் போல் மதிப்பு கூட்டப்பட்ட உணவுப் பொருள்கள் ஏற்றுமதியும், 2021-22 நிதியாண்டில் 10.4 பில்லியன் டாலராக அதிகரித்திருக்கிறது. முன்னதாக 2015-16 நிதியாண்டில் மதிப்பு கூட்டப்பட்ட உணவுப் பொருள்கள் ஏற்றுமதி 4.85 பில்லியன் டாலராக இருந்தது.
மக்களவையில் இன்று எழுப்பப்பட்ட கேள்விக்கு மத்திய உணவுப் பதப்படுத்தும் துறை இணையமைச்சர் பிரஹலாத் சிங் பட்டேல் எழுத்துப்பூர்வமாக அளித்த பதிலில் இதனைத் தெரிவித்துள்ளார்.
பழங்குடியினர் நலத்துறை அமைச்சகம்
ஆதி மகோத்சவ் எனும் தேசிய பழங்குடியினர் விழாவை பிப்ரவரி 16 அன்று புதுதில்லி தியான்சந்த் தேசிய விளையாட்டு அரங்கில் பிரதமர் திரு நரேந்திர மோடி தொடங்கிவைக்கிறார்: திரு அர்ஜுன் முண்டா
ஆதி மகோத்சவ் எனும் தேசிய பழங்குடியினர் விழாவை பிப்ரவரி 16 அன்று புதுதில்லி தியான்சந்த் தேசிய விளையாட்டு அரங்கில் பிரதமர் திரு நரேந்திர மோடி தொடங்கிவைக்க உள்ளார். இந்தத் தகவலை மத்திய பழங்குடியினர் விவகாரங்கள் துறை அமைச்சர் திரு அர்ஜுன் முண்டா, புதுதில்லியில் இன்று நடைபெற்ற செய்தியாளர்கள் சந்திப்பில் தெரிவித்தார்.
இந்த விழாவின்போது, பல்வேறு அரங்கங்களைக் கொண்ட கண்காட்சிகள் நடைபெறவுள்ளது எனவும், இதில் பழங்குடியின சமூகங்களைச் சேர்ந்த கலைஞர்கள் மற்றும் கைவினைஞர்கள் உருவாக்கிய பொருட்கள் இடம்பெறும் என்றும் அவர் தெரிவித்தார். பிரதமர் திரு நரேந்திர மோடி இதனைப் பார்வையிட உள்ளதாகவும் அமைச்சர் கூறினார்.
இயற்கை முறையிலான உற்பத்தியின் அவசியத்தை வலியுறுத்திய அவர், இதில் பழங்குடியின சமூகங்கள் முக்கியப் பங்காற்ற முடியும் என்றும் கூறினார். இந்த ஆதி மகோத்சவ், பழங்குடியினரின் உற்பத்திப் பொருட்களை தேசிய மற்றும் சர்வதேச சந்தைகளுக்கு கொண்டுசெல்லும் முக்கியத் தளமாக அமையும் என்றும் அவர் தெரிவித்தார். பழங்குடியினர் கூட்டுறவு சந்தைப்படுத்துதல் கூட்டமைப்பான ட்ரைஃபெட், இந்த ஆண்டு ஆதி மகோத்சவை, “பழங்குடியினக் கைவினைப் பொருட்கள், கலாச்சாரம், உணவு மற்றும் வணிகத்தின் கொண்டாட்டம்” என்ற கருப்பொருளில் நடத்துகிறது. இது பழங்குடியினரின் வாழ்க்கை நெறிமுறைகளை பிரதிபலிப்பதாக அமையும். 200-க்கும் மேற்பட்ட அரங்குகளில் பழங்குடியினரின் கைவினைப் பொருட்கள், கைத்தறிப் பொருட்கள், ஓவியங்கள், ஆபரணங்கள், மண்பாண்டப் பொருட்கள், உணவு வகைகள் உள்ளிட்ட பல வகையான பொருட்கள் காட்சி மற்றும் விற்பனைக்கு வைக்கப்படும். 28 மாநிலங்களைச் சேர்ந்த ஆயிரத்துக்கும் மேற்பட்ட கலைஞர்கள் மற்றும் கைவினைஞர்கள் இந்த விழாவில் பங்கேற்கின்றனர்.
சிறுதானியங்கள் பழங்குடியினரின் முக்கிய உணவாக உள்ள நிலையில், இந்த ஆண்டு சர்வதேச சிறுதானிய ஆண்டாகவும் கடைபிடிக்கப்பட்டு வருகிறது. இதையொட்டி, அதிக விழிப்புணர்வை ஏற்படுத்தவும் பழங்குடியின மக்களின் சிறுதானிய உற்பத்தி மற்றும் நுகர்வை அதிகரிக்கும் நோக்குடன் நாடு முழுவதிலுமிருந்து பல்வேறு பழங்குடியினர் உணவு தொடர்பான கண்காட்சியில் பங்கேற்க அழைக்கப்பட்டுள்ளனர்.
வன்தன் உற்பத்திப் பொருட்களை காட்சிப்படுத்தி விற்பனை செய்வதற்கான பிரத்யேக அரங்குகளும் கண்காட்சியில் இடம்பெறவுள்ளன. 17 மாநிலங்கள் மற்றும் யூனியன் பிரதேசங்களைச் சேர்ந்த 39 வன்தன் மையங்கள் இதில் பங்கேற்கும் என எதிர்பார்க்கப்படுகிறது.
பழங்குடியின விடுதலைப் போராட்ட வீரர்களின் வரலாற்றை விளக்கும் வகையிலான அரங்கத்திற்கு தேசிய பழங்குடியினர் ஆணையம் ஏற்பாடு செய்துள்ளது.
பிரதமர் அலுவலகம்
அதிகாரமளிக்கப்பட்ட குழுக்களுடனான கூட்டத்தில், கொவிட் சம்பந்தமான நிலை குறித்து பிரதமர் ஆய்வு
வெவ்வேறு அதிகாரமளிக்கப்பட்ட குழுக்களின் செயல்பாடுகள் குறித்து காணொலிக் காட்சி வாயிலாக பிரதமர் திரு நரேந்திர மோடி தலைமையில் ஆய்வுக் கூட்டம் நடைபெற்றது.
பிரதமரின் கரிப் கல்யாண் யோஜனா திட்டத்தின் நீட்டிப்பு போன்ற நடவடிக்கைகள் குறித்து பொருளாதாரம் மற்றும் நல்வாழ்வு நடவடிக்கைகளுக்கான அதிகாரமளிக்கப்பட்ட குழு, பிரதமரிடம் எடுத்துரைத்தது.
எங்கு வேண்டுமானாலும் பொருட்களை வாங்கிக் கொள்ளக் கூடிய ஒரே நாடு ஒரே ரேஷன் அட்டை முன்முயற்சியால் ஏராளமானோர் பயனடைந்திருப்பதாகக் கூட்டத்தில் தெரிவிக்கப்பட்டது.
முன்கள சுகாதார பணியாளர்களுக்கான காப்பீட்டுத் திட்டம், மேலும் 6 மாதங்களுக்கு நீட்டிக்கப்பட்டுள்ளது.
இலவச உணவு தானியங்களை ஏழை மக்களுக்கு எந்தவித பிரச்சனையும் இல்லாமல், கொண்டு சேர்ப்பதை உறுதி செய்வதற்காக மத்திய அரசு, மாநிலங்களுடன் ஒருங்கிணைந்து பணியாற்ற வேண்டும் என்று பிரதமர் உத்தரவிட்டார்.
உயிரிழந்தவர்களின் குடும்பத்தினர் உரிய காலத்தில் பயனடைவதற்காக, நிலுவையிலுள்ள காப்பீட்டுத் தொகையை விரைவில் வழங்குவதற்கு நடவடிக்கைகளை எடுக்குமாறு பிரதமர் கூறினார்.
பெருந்தொற்றைக் கட்டுப்படுத்துவதற்குத் தேவையான ஆலோசனைகள் சார்ந்த நடவடிக்கைகள் குறித்து விநியோக சங்கிலி மற்றும் தளவாடங்கள் மேலாண்மை சம்பந்தப்பட்ட விஷயங்களுக்கான அதிகாரமளிக்கப்பட்ட குழு விளக்கமளித்தது.
விநியோக சங்கிலி பணிகளில் இடர்பாடுகள் ஏற்படாமல், சுமுகமான நடவடிக்கைகளை உறுதி செய்வதற்காக, முழுமையாக திட்டமிடுமாறு அதிகாரிகளுக்கு பிரதமர் உத்தரவிட்டார்.
தனியார் துறை, அரசு சாரா நிறுவனங்கள் மற்றும் சர்வதேச நிறுவனங்களுடன் அரசு எவ்வாறு திறம்பட இணைந்து பணியாற்றுகிறது என்பதை, தனியார் துறை, அரசு சாரா நிறுவனங்கள் மற்றும் சர்வதேச நிறுவனங்களுடன் ஒருங்கிணைந்து பணியாற்றும் அதிகாரமளிக்கப்பட்ட குழு பிரதமரிடம் எடுத்துரைத்தது.
சுகாதார துறையின் மீதான அழுத்தத்தைக் குறைக்கும் வகையில், தன்னார்வலர்களுக்கு தனிச்சிறப்பற்ற பணிகளை வழங்குவது குறித்து ஆய்வு மேற்கொள்ளுமாறும் அதிகாரிகளை பிரதமர் கேட்டுக்கொண்டார்.
மருத்துவ பணியாளர்களுக்கும், நோயாளிகள் மற்றும் அவர்களை சார்ந்தோருக்கும் இடையிலான தகவல்களை பரிமாறும் பணியில், அரசு சாரா நிறுவனங்கள் உதவிகரமாக இருக்கக்கூடும் என்று கூட்டத்தில் முடிவு செய்யப்பட்டது.
வீடுகளில் தனிமைப்படுத்தப்பட்ட நோயாளிகளுடன் தொடர்பு கொள்வதில் முன்னாள் ராணுவ வீரர்கள் ஊக்கமளிக்கப்படலாம்.
-------
(
சுற்றுலா அமைச்சகம்
மத்திய சுற்றுலாத் துறை அமைச்சர் திரு.கிஷண் ரெட்டி பிரிக்ஸ் நாட்டு சுற்றுலா அமைச்சர்கள் கூட்டத்துக்கு தலைமை தாங்கினார்
பிரிக்ஸ் அமைப்புக்கு இந்தியா தலைமையேற்பதன் ஒரு பகுதியாக மத்திய சுற்றுலாத் துறை அமைச்சர் திரு.கிஷண் ரெட்டி இன்று பிரிக்ஸ் சுற்றுலாத் துறை அமைச்சர்கள் கூட்டத்துக்கு தலைமை தாங்கினார். பிரேசில், ரஷ்யா, இந்தியா, சீனா மற்றும் தென்னாப்பிரிக்கா என அனைத்து உறுப்பு நாடுகளின் அமைச்சர்களும் இதில் பங்கேற்றனர்.
பிரிக்ஸ் நாடுகளிடையே சுற்றுலாவை வளர்க்கும் வகையில் பிரிக்ஸ் அமைச்சர்கள் கூட்டத்தை இந்தியா நடத்தியது. இக்கூட்டத்தில் பிரிக்ஸ் நாடுகளிடேயே சுற்றுலா தொடர்பான கூட்டுறவு ஆய்வு செய்யப்பட்டது. பிரிக்ஸ் நாடுகளிடேயே சுற்றுலாவில் கூட்டுறவு மற்றும் மேம்பாட்டுக்கு அழைப்பு விடும் அமைச்சரின் அறிக்கை ஏற்றுக்கொள்ளப்பட்டது. அமைச்சரின் அறிக்கை கொரோனா பெருந்தொற்று பொது சுகாதாரத்துக்கும், நிலைக்கதக்க வளர்ச்சி இலக்குகளுக்கும் மிகப் பெரிய சவாலாக அமைந்துள்ளதை அங்கீகரித்தது.
சுற்றுலாத் துறை அமைச்சர் திரு.கிஷண் ரெட்டி, பிரிக்ஸ் உறுப்பு நாடுகள், மற்ற பிரிக்ஸ் நாடுகளின் சுற்றுலா திட்டங்களையும், வாய்ப்புகளையும் அறிய வேண்டியதன் முக்கியத்துவத்தை கோடிட்டுக்காட்டினார். இதன்மூலம் உறுப்பு நாடுகளுக்கு இடையே சுற்றுலா மேம்படும் என்று அவர் கூறினார். மேலும், பிரிக்ஸ் உறுப்பு நாடுகளுக்கு புராதான சுற்றுலா, கலாச்சார சுற்றுலா, இயற்கை சுற்றுலா, வன விலங்கு சுற்றுலா, சூழல் சுற்றுலா போன்ற பொதுவான சுற்றுலா முறைகள் இருப்பது பிரிக்ஸ் நாடுகளிடேயே கூட்டுறவு மேம்படவும், தகவல் பரிமாறவும் உதவும் என்று கூறினார்.